Blitzbuksies op hul beste…Die Renault Megane RS 300 Trophy. Foto: Verskaf Die warm luikrugsegment het klomp mededingers. Almal se smaak verskil, en dit hang af wie wat met hom wil maak, maar my gunsteling is dié van hulle wat 100% doelgerig is. Hard, onbeskof en verkieslik handrat. Ja, ŉ Golf R is een van die vinnigste luikrûe in die werklikheid danksy vierwielaandrywing – maar daar is een motor wat so twee jaar terug my hart geheel en al gesteel het – dis Honda se Civic Type R. Nou praat ek met die manne by Renault, en iemand wie se oordeel ek werklik vertrou, wat al die splinternuwe Renault Megane RS 300 Trophy onder hande gehad het, sê die Renault is beter as die Honda. Die Renault Megane RS 300 Trophy. Foto: Verskaf Kyk – Renault het ŉ ryk geskiedenis met motorsport. Ons het in 2005 die eerste Megane RS Trophy gesien … en sedertdien was elkeen ŉ treffer. In ŉ stadium was dit die vinnigste voorwielaangedrewe motor óm die Nürburgring … indrukwekkend. Die nuwe Trophy bied 221 kW en 400 Nm in die handratmodel, en 420 Nm in die EDC-dubbelkoppelaarratkas. Vierwielstuur is standaard op die Megane en maak dit ŉ uiters ratse rakker. Die voorste ewenaar met beperkteglipfunksie verhoed wieltol, en met baie slim programmering strek ŉ mens omtrent uit ŉ draai. Dis indrukwekkend om te voel. Die Renault Megane RS 300 Trophy. Foto: Verskaf Ons gaan binnekort ŉ tydjie kry agter die stuur van die Trophy – en sal dan ŉ indiepteresensie gee oor die ervaring. Daar sal ongelukkig nét sewe Renault Megane RS 300 Trophy’s in die land inkom, so eksklusiwiteit is gewaarborg, maar teen watse prys? Ek wonder of die Golf GTI TCR en Hyundai i30N werklik R100 000 minder motor is as die Renault …? Tyd sal leer. Die Renault Megané RS 300 Trophy lyk só: Die kompetisie lyk só: